Fragtskibet Hestia, der sejler under hollandsk flag, stødte søndag aften klokken 18.09 på grund nordøst for Skagen. Det fortæller vagthavende ved Forsvaret Operationscenter. Grundstødningen betegnes som udramatisk, og havet ud for Skagen er præget af sandbund, så der er ikke sket skader på skibet. Derfor har skibet fået tilladelse til, med hjælp fra en slæbebåd, at forsøge at komme fri af sandbanken, når vandet i løbet af mandagen er på sit højeste. Vagthavende ved Forsvarets Operationscenter fortæller, at man, da man opdagede det grundstødte skib, sendte betjente fra Nordjyllands Politi ud med en båd fra Skagen Redningsstation med en tilbageholdelseserklæring - en helt almindelig procedure. I den forbindelse tjekkede betjentene, om grundstødningen var et resultat af alkoholpåvirkning, men alt var normalt, og grundstødningen betegnes derfor som et uheld. Skibet sejler med stålvalser og har ifølge marinetraffic.com kurs mod Halmstad i Sverige.

Opsummering:
Et hollandsk fragtskib stødte søndag aften på grund ud for Skagen. En slæbebåd skal forsøge at trække skibet fri i løbet af mandag.